บลจ.บัวหลวงจ่อปันผลกองทุนอสังหาฯ3 กองรวดจ่ายพร้อมกัน 12 มิ.ย.58 นี้
นายสุทธิพงศ์ พัวพันธ์ประเสริฐ รองกรรมการผู้จัดการ กลุ่มธุรกิจ Real Estate & Infrastructure Investment บริษัทหลักทรัพย์จัดการกองทุนรวม บัวหลวง จำกัด เปิดเผยว่า กองทุนบัวหลวงพร้อมจ่ายเงินปันผลกองทุนรวมอสังหาริมทรัพย์ (Property Fund) ทั้งสามกอง TFUND, TLOGIS และ FUTUREPF รอบไตรมาส 1 มกราคม - 31 มีนาคม 2558 แล้ว
5 มิ.ย. 2558

นายสุทธิพงศ์ พัวพันธ์ประเสริฐ รองกรรมการผู้จัดการ กลุ่มธุรกิจ Real Estate &amp; Infrastructure Investment บริษัทหลักทรัพย์จัดการกองทุนรวม บัวหลวง จำกัด เปิดเผยว่า กองทุนบัวหลวงพร้อมจ่ายเงินปันผลกองทุนรวมอสังหาริมทรัพย์ (Property Fund) ทั้งสามกอง TFUND, TLOGIS และ FUTUREPF รอบไตรมาส 1 มกราคม – 31 มีนาคม 2558 แล้ว
โดยกองทุนรวมอสังหาริมทรัพย์ไทคอน หรือ TFUND เป็นกองทุนรวมลงทุนในกรรมสิทธิ์โดยสมบูรณ์ในที่ดินและอาคารโรงงานมาตรฐาน และอาคารคลังสินค้าจำนวน 245 โรง ในนิคมอุตสาหกรรม สวนอุตสาหกรรม และเขตอุตสาหกรรมรวม 9 แห่ง ประกาศจ่ายเงินปันผลครั้งที่ 39 จากรายได้จากการลงทุนสุทธิจำนวน 178.7 ล้านบาท ในอัตราหน่วยลงทุนละ 0.16 บาท
ส่วนกองทุนรวมอสังหาริมทรัพย์ทีพาร์คโลจิสติคส์ หรือ TLOGIS เป็นกองทุนรวมลงทุนในกรรมสิทธิ์โดยสมบูรณ์ในที่ดินและอาคารคลังสินค้าให้เช่าพื้นที่กว่า 240,000 ตารางเมตร ในจังหวัดพระนครศรีอยุธยาและจังหวัดใกล้เคียง รวมถึงพื้นที่ในแถบอีสเทิร์นซีบอร์ด ประกาศจ่ายเงินปันผลครั้งที่ 21 จากรายได้จากการลงทุนสุทธิจำนวน 81.8 ล้านบาท ในอัตราหน่วยลงทุนละ 0.19 บาท
ด้านกองทุนรวมสิทธิการเช่าอสังหาริมทรัพย์ฟิวเจอร์พาร์ค หรือ FUTUREPF เป็นกองทุนรวมลงทุนในสิทธิเช่าอาคารและพื้นที่ส่วนกลาง รวมถึงผนังอาคารภายนอกของโครงการฟิวเจอร์พาร์ค รังสิต กว่า 1 แสนตารางเมตร ประกาศจ่ายเงินปันผลครั้งที่ 34 จากรายได้จากการลงทุนสุทธิจำนวน 185.6 ล้านบาท ในอัตราหน่วยลงทุนละ 0.316 บาท
ทั้งนี้กองทุนอสังหาริมทรัพย์ทั้งสามกอง ปิดสมุดทะเบียนไปเมื่อวันที่ 29 พฤษภาคม และกำหนดจ่ายเงินปันผลในวันที่ 12 มิถุนายน 2558 นี้
นายสุทธิพงศ์ กล่าวอีกว่า กองทุนรวมอสังหาฯ ที่ บลจ.บัวหลวงบริหารจัดการเป็นกองทุนที่น่าสนใจสำหรับนักลงทุน นอกจากจะให้ผลตอบแทนจากเงินปันผลที่ดีแล้ว ยังสามารถจ่ายเงินปันผลได้อย่างสม่ำเสมอทุกไตรมาส บางกองทุนจ่ายเงินปันผลสะสมรวมๆ กันตั้งแต่จัดตั้งกองทุนมา อยู่ในระดับเกือบเท่ากับมูลค่าพาร์ของกองทุนเอง ถือเป็นอีกหนึ่งรูปแบบการลงทุนทางเลือกที่น่าสนใจและเป็นประโยชน์มาก สำหรับนักลงทุนประเภทสถาบันและนักลงทุนทั่วไป